Nóg drie ontsnap uit Limpopo-polisieselleArgieffoto Die polisie in Malamulele naby Giyani in Limpopo het ŉ soektog van stapel gestuur na drie verhoorafwagtende gevangenes wat vroeg Maandagoggend uit die polisie se aanhoudingselle ontsnap het. Lt.kol. Moatshe Ngoepe, woordvoerder van die polisie, het gesê die voorval het omstreeks 01:30 plaasgevind. “Beamptes aan diens het ŉ harde geluid by die deur van die selle gehoor en dadelik gereageer,” het Ngoepe gesê. “Die drie gevangenes het egter reeds deur die dag uit die sel, wat oopgesny was, ontsnap,” het Ngoepe gesê. Die ontsnaptes is intussen geïdentifiseer as Mashangu Chauke (30), wat in hegtenis geneem is vir aanranding met die doel om ernstig te beseer, Denveries Mabasa (32), wat in hegtenis geneem is vir poging tot verkragting en Raymond Chauke (33), wat in hegtenis geneem is op aanklag van moord. Die polisie ondersoek die omstandighede waaronder die voorval plaasgevind het. Enigiemand met inligting oor die voorval wat kan lei tot die opsporing van die ontsnaptes kan kol. Thifhelimbilu Makungo by 082 729 0229 of 015 851 7019 kontak.